Ρεβύθια με πράσο, δυόσμο και χωριάτικα λουκάνικα
Σε αυτά τα ρεβύθια με το δεμένο, απολαυστικό ζουμάκι, τα χωριάτικα λουκάνικα ισορροπούν τη γλύκα των πράσων. Μια διαφορετική, πλούσια και χορταστική, εκδοχή της ρεβυθάδας.
350 γρ. ρεβύθια, μουλιασμένα αποβραδίς , 5-6 μέτρια πράσα, σε λεπτές ροδέλες , 60 ml ελαιόλαδο , 1 κουτ. σούπας δυόσμος ξερός, τριμμένος , 2-3 κουτ. σούπας χυμός λεμονιού , 1 κουτ. σούπας πάπρικα γλυκιά , 250 γρ. χωριάτικο λουκάνικο (με πράσο ή με πάπρικα), σε φέτες , αλάτι και φρεσκοτριμμένο πιπέρι
Για να φτιάξουμε τα ρεβύθια με πράσο, δυόσμο και χωριάτικα λουκάνικα, ξεκινάμε βάζοντας σε μια κατσαρόλα τα ρεβύθια με το πράσο, προσθέτουμε τόσο νερό ώστε να τα καλύπτει κατά 3-4 εκ. και τα βράζουμε σε μέτρια φωτιά για περίπου 1 1⁄2 ώρα, μέχρι τα ρεβύθια να μαλακώσουν καλά, χωρίς όμως να λιώσουν. Αλατίζουμε 5 λεπτά πριν από το τέλος. Χτυπάμε στον πολυκόφτη 1/2 κουτάλα της σούπας από τη ρεβυθάδα, μαζί με το ελαιόλαδο, τον δυόσμο και τον χυμό λεμονιού και αδειάζουμε το μείγμα στα ρεβύθια. Προσθέτουμε την πάπρικα, αλάτι και φρεσκοτριμμένο πιπέρι και αφήνουμε να πάρουν μια βράση, ανακατεύοντας. Τραβάμε από τη φωτιά. Σε ένα τηγάνι σοτάρουμε σε δυνατή φωτιά και χωρίς λιπαρή ουσία τα λουκάνικα, μέχρι να ροδίσουν. Τα αδειάζουμε στην κατσαρόλα με τα ρεβύθια, ανακατεύουμε απαλά και σερβίρουμε.
Λουκάνικα,Όσπρια,Πράσα,Ρεβύθια